《琵琶亭感旧》
元代·方回

桑落洲前路，江流自北南。
美人何处在，劫火殆难堪。
津吏苛鱼税，沙民卖席帆。
情知白司马，到此湿青衫。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。